钦定古今图书集成/明伦汇编/官常典/第720卷 > 高沐 郭航
## 钦定古今图书集成/明伦汇编/官常典/第720卷 > 高沐 郭航

按《唐书忠义传》：“沐，渤海人。父冯，事宣武李灵耀，假守
曹州。灵耀反，冯密遣人奏贼纤悉，有诏，即拜曹州刺
史。会李正己盗有曹、濮，冯不能自通朝廷，死官下。沐
贞元中擢进士第，以家托郓，故李师古辟署判官。师
道叛，沐率其僚郭昈、郭航、李公度，引古今成败，前后
鑴说，不能入。师道所厚吏李文会、林英等乘间诉曰：
‘比悉心忧公家事，而为沐等所疾，公奈何举十二州
地，成沐辈千载名乎’？”由是疏斥沐，令守濮州。沐上书，
盛夸山东煮海之饶，得其地可以富国，师道谋皆露。
后英奏事京师，胁邸史言沐以诚款结天子。师道怒，
诛沐，而囚昈濮州，守卫苟严凡十年。吴元济拒命，师
道引兵攻彭城，败萧、沛数县而还，以缓王师。昈为缯
书，藏衣絮间，使郭航间道走武宁军，见李愿，请奇兵
三千浮海𢭏莱、淄，贼倚海不为备，且居皆罪人，无与
守。始，昈畏事泄，署师道所信吏刘谅名以遣。愿白诸
朝，议者疑师道使为之，不得报。航不敢循故道间关
回远还昈所。未几，师道召航，昈疑事露，欲引决，航曰：
“事觉，吾独死，君无患。”航卒自杀，遂绝。及王师讨师道，
诸节度兵四入，而彭城兵下鱼台、金乡，李听军取海
州若拾遗，颇用昈策。初，淮西平，师道势蹙，内甚惧，李
公度与大将李英昙教献三州，使长子入侍，师道然
可。俄中悔，欲杀英昙，贾直言讽师道嬖奴曰：“高沐冤
气在天，祸且至，英昙复死，是益其祟也。”乃止。逐于莱
州，俄杀之。又有崔承宠、杨偕、陈佑、崔清，皆抗节忤贼
李文会指为沐党，沐之死，皆被囚。刘悟既平，师道捉
昈臂，歔欷流涕，辟置义成节度府，亦请公度为僚属。
元和十四年，赠沐吏部尚书，委马总备礼收葬，恤其
家。航，莱州人以气闻，师道署右职，与昈世居齐。初，昈
举进士，权德舆将取之，闻其家贼中，乃罢，遂为贼聘。
二人卒能以忠显。